[{"text_idx": "#000000", "text": "Juhtkiri: Mis on tudengi to\u0308o\u0308?"}, {"text_idx": "#000004", "text": "\u201eTudengi to\u0308o\u0308 on o\u0303ppimine!\u201d, kuulutati 2013. aastal, kui Jaak Aaviksoo asus \u201etasuta ko\u0303rghariduse\u201d egiidi all reformi la\u0308bi viima. U\u0308htede so\u0303nul oli reform mo\u0308o\u0308dapa\u0308a\u0308smatu, teised ei anna tollasele haridusministrile vist eales andeks nn teerullipoliitikat, mida ta koalitsioonileppe elluviimiseks rakendas. Olgu mis oli, aga Poliitikauuringute Keskuse Praxis la\u0308bi viidud EUROSTUDENT uuringu tulemused na\u0308itavad, et 2016. kevade seisuga to\u0308o\u0308tas tervelt 66% Eesti u\u0308lio\u0303pilastest. See number ei la\u0308he kuidagi kokku nimetatud loosungiga, mis lubas o\u0303ppuritel edaspidi sajaprotsendiliselt oma o\u0303pingutele keskenduda. Kui ko\u0303rvale ja\u0308tta ta\u0308iskasvanud \u2013 enamasti magistri- vo\u0303i doktorikraadi omandavad \u2013 u\u0308lio\u0303pilased, kelle jaoks on to\u0308o\u0308, pere ja o\u0303pingute vahel z\u030congleerimine mo\u0303neti paratamatu (ja elukestvat o\u0303pet silmas pidades isegi tervitatav), siis otse keskkoolist u\u0308likooli astunute esimeseks prioriteediks vo\u0303iks ju to\u0303epoolest olla hariduse omandamine."}, {"text_idx": "#000006", "text": "Samal ajal leidub u\u0308sna palju ka selliseid u\u0308lio\u0303pilasi, kes to\u0308o\u0308tavad enneko\u0303ike kogemuse saamise nimel ning kellel otsest majanduslikku po\u0303hjust ta\u0308iskohaga to\u0308o\u0308tamiseks ei pruugigi olla. Tuleb to\u0303deda, et o\u0303ppekavad ei olegi pahatihti to\u0308o\u0308ellu astumiseks piisavalt no\u0303udlikud ja ta\u0308napa\u0308eval on nii mo\u0303nelgi erialal vo\u0303imalik diplom ka\u0308tte saada ka u\u0308sna kerge vaevaga. Ko\u0303rghariduse akadeemilise taseme languse taga on lektorite lubamatult madalad palgad ning raskete ainete, kohustusliku kirjanduse ja koduto\u0308o\u0308de va\u0308hendamine bakalaureuseastme o\u0303ppekavades. Esimese probleemi lahendamiseks on vaja ko\u0303rgharidussektorisse palgaraha juurde tuua \u2013 see on miski, millest ei saa paraku u\u0308le ega u\u0308mber \u2013, aga u\u0308lio\u0303pilaste iseseisva to\u0308o\u0308 osakaalu suurendamine ja o\u0303ppeto\u0308o\u0308s arvestamine on po\u0303himo\u0303tteline ku\u0308simus sellest, kas ko\u0303ik u\u0308likooli sisseastunud ikka tuleb ilmtingimata u\u0308le finis\u030cijoone lohistada."}, {"text_idx": "#000007", "text": "Kui u\u0308likool ning o\u0303ppejo\u0303ud ei suuda juba u\u0308likoolides ko\u0303rgeid standardeid kehtestada, suunavad nad to\u0308o\u0308turule ku\u0308ll diplomeeritud, aga kesiste teadmiste ja oskustega inimesi, keda to\u0308o\u0308andjatel tuleb hakata sisuliselt algusest peale va\u0308lja koolitama. Julgen arvata, et ko\u0303rghariduse madal kvaliteet paljudel erialadel on ka peamine po\u0303hjus, miks u\u0308lio\u0303pilased peavad to\u0308o\u0308tamist o\u0303ppimisest olulisemaks. Ei ole ilmselt vaja ro\u0303hutada, et selline ebaefektiivne ko\u0303rgharidus ei teeni pikemas perspektiivis riigi huve. Piltlikult o\u0308eldes saavad to\u0303eja\u0308rgsuse ja esoteerika vohamise ajastu va\u0308ljakutsed olema seda suuremad, mida madalam on u\u0308leu\u0308ldine akadeemilise mo\u0303tlemisvo\u0303ime tase u\u0308hiskonnas."}, {"text_idx": "#000009", "text": "Ku\u0308ll to\u0303dedes, et hariduse tulevikust ra\u0308a\u0308kimine viib alati rappa, vo\u0303ttis noor koolidirektor aja, et mo\u0303tiskleda selle u\u0308le, mida so\u0303na \u201eharidus\u201d u\u0308leu\u0308ldse vo\u0303ib ho\u0303lmata, mis on seda muutnud varem ning mis vo\u0303iks muuta seda tulevikus."}, {"text_idx": "#000013", "text": "Kumb paneb tudengit ko\u0303rghariduse omandamist po\u0303hjalikumalt la\u0308bi mo\u0303tlema: kas see, kui o\u0303pingud on tasuta, vo\u0303i see, kui kraadi eest tuleb va\u0308lja ka\u0308ia ku\u0308mneid tuhandeid dollareid?"}]